Návrh ROZHODNUTIE RADY o pozícii, ktorú má Európska únia zaujať na Konferencii ministrov Svetovej obchodnej organizácie (WTO), pokiaľ ide o predĺženie moratória na clo z elektronických prenosov („moratórium na clo z elektronického obchodu“) a moratória na sťažnosti v situácii, kedy nedochádza k porušeniu, a v iných situáciách /* COM/2013/0746 final - 2013/0360 (NLE) */





DÔVODOVÁ SPRÁVA 1. CIEĽ NÁVRHU Cieľom tohto návrhu je umožniť Európskej únii pripojiť sa ku konsenzu v Svetovej obchodnej organizácii (WTO) o prijatí dvoch rozhodnutí Konferencie ministrov WTO. Týmito rozhodnutiami sa predlžuje moratórium na clo z elektronických prenosov („moratórium na clo z elektronického obchodu“) a moratórium na sťažnosti v situácii, kedy nedochádza k porušeniu, a v iných situáciách. Únia vždy podporovala predĺženie „moratória na clo z elektronického obchodu“, pretože z hľadiska Únie je elektronický obchod službou, a preto by nemal podliehať clám. Okrem toho moratórium prináša firmám v Únii zásadné hospodárske výhody. Únia je s ohľadom na sťažnosti v situácii, kedy nedochádza k porušeniu, a v iných situáciách toho názoru, že tieto sťažnosti boli navrhnuté na udržanie rovnováhy dojednaného prístupu na trh a colných koncesií podľa Všeobecnej dohody o clách a obchode z roku 1994 (ďalej len „GATT“), a preto sa nezdá v tejto fáze vhodné ich uplatňovať podľa Dohody o obchodných aspektoch práv duševného vlastníctva (ďalej len „Dohoda TRIPS“). V návrhu sa ustanovuje že Rada splnomocní Komisiu, aby v mene Európskej únie zaujala pozíciu vo WTO s cieľom pripojiť sa ku konsenzu, pokiaľ ide o uvedené rozhodnutia. 2. PRÁVNY ZÁKLAD NÁVRHU V článku 218 ods. 9 Zmluvy o fungovaní Európskej únie (ZFEÚ) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada na návrh Komisie alebo vysokého predstaviteľa Únie pre zahraničné veci a bezpečnostnú politiku prijme rozhodnutie, ktorým sa určuje pozícia, ktorá sa má prijať v mene Únie. Toto ustanovenie sa vzťahuje na predĺženie moratórií, keďže rozhodnutie sa prijíma v orgáne zriadenom medzinárodnou dohodou (Konferencia ministrov WTO), ktorá má vplyv na práva a povinnosti EÚ. Plánované moratórium na clo z elektronického obchodu sa týka záležitostí patriacich do rozsahu pôsobnosti spoločnej obchodnej politiky (článok 207 ZFEÚ), a predovšetkým povinností podľa Všeobecnej dohody o obchode so službami. Podobne aj navrhované moratórium na sťažnosti v situácii, kedy nedochádza k porušeniu, a v iných situáciách sa týka záležitostí patriacich do rozsahu pôsobnosti spoločnej obchodnej politiky, a predovšetkým povinností podľa dohody TRIPS. 3. ROZSAH PÔSOBNOSTI NÁVRHU Komisia bude splnomocnená v mene Európskej únie zaujať pozíciu, ktorou podporí predĺženie moratória Konferencie ministrov WTO na clo z elektronického obchodu a moratória na sťažnosti v situácii, kedy nedochádza k porušeniu, a v iných situáciách. Pokiaľ by vznikal konsenzus o návrhu neobmedzeného predĺženia „moratória na clo z elektronického obchodu“ a/alebo moratória na sťažnosti v situácii, kedy nedochádza k porušeniu, a v iných situáciách, aby sa tieto moratóriá stali trvalými, mala by ho Európska únia podporiť. Európsky parlament bude v súlade s článkom 218 ods. 10 ihneď a v plnom rozsahu informovaný. 2013/0360 (NLE) Návrh ROZHODNUTIE RADY o pozícii, ktorú má Európska únia zaujať na Konferencii ministrov Svetovej obchodnej organizácie (WTO), pokiaľ ide o predĺženie moratória na clo z elektronických prenosov („moratórium na clo z elektronického obchodu“) a moratória na sťažnosti v situácii, kedy nedochádza k porušeniu, a v iných situáciách RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 v spojení s jej článkom 218 ods. 9, so zreteľom na návrh Európskej komisie, keďže: (1) Na zasadaní Konferencie ministrov Svetovej obchodnej organizácie (WTO) v roku 1998 bolo prijaté moratórium na clá z elektronických prenosov („moratórium na clo z elektronického obchodu“) vo forme vyhlásenia, v ktorom sa uvádza, že „členovia budú naďalej pokračovať v praxi spočívajúcej v neukladaní ciel na elektronické prenosy“. (2) V súčasnej dobe má toto moratórium podobu rozhodnutia Konferencie ministrov WTO, ktoré bolo od roku 1998 každé dva roky obnovované. Toto moratórium bolo naposledy obnovené na Konferencii ministrov WTO v decembri 2011 do roku 2013. Na Konferencii ministrov WTO by sa malo znovu obnoviť alebo by sa mala stanoviť jeho trvalá platnosť, pokiaľ počas súčasných alebo budúcich diskusií dôjde ku konsenzu v tomto zmysle. (3) Doposiaľ nebol dosiahnutý konsenzus o otázke zákazu alebo umožnenia sťažností v situácii, kedy nedochádza k porušeniu, a v iných situáciách podľa Dohody TRIPS. Vo vyhlásení, prijatom v roku 2005 na Konferencii ministrov WTO v Hongkongu sa uvádza: „Berieme na vedomie prácu, ktorú vykonala Rada pre obchodné aspekty práv duševného vlastníctva v súlade s odsekom 11.1 rozhodnutia z Dauhy o otázkach a záujmoch súvisiacich s vykonávaním a odsekom 1.h rozhodnutia prijatého Generálnou radou WTO 1. augusta 2004, a vyzývame ju, aby pokračovala vo svojom skúmaní rozsahu pôsobnosti a podmienok pre sťažnosti typov uvedených v článku XXIII pododseku 1b) a 1c) dohody GATT z roku 1994 a vypracovala odporúčania do nášho budúceho zasadania. Dohodli sme sa, že do tej doby nebudú členovia znášať žiadne takéto sťažnosti podľa Dohody TRIPS.“ (4) Doposiaľ postupné predlžovanie moratória na sťažnosti v situácii, kedy nedochádza k porušeniu, a v iných situáciách prebiehalo prostredníctvom rozhodnutia Konferencie ministrov WTO na základe odporúčania Rady pre obchodné aspekty práv duševného vlastníctva. Vzhľadom na to, že len veľmi malý počet členov WTO nalieha na to, aby pokračovala diskusia o uplatňovaní sťažností v situácii, kedy nedochádza k porušeniu, a v iných situáciách, mala by byť EÚ pripravená pripojiť sa ku konsenzu. (5) Je v záujme Európskej únie podporiť predĺženie moratória na clo z elektronického obchodu a moratória na sťažnosti v situácii, kedy nedochádza k porušeniu, a v iných situáciách. (6) Komisia bude pravidelne informovať Výbor pre obchodnú politiku o vývoji diskusií o predĺžení moratória na clo z elektronického obchodu a moratória na sťažnosti v situácii, kedy nedochádza k porušeniu, a v iných situáciách, predovšetkým pokiaľ by sa postoj ostatných členov Svetovej obchodnej organizácie (WTO) k prijímaniu po sebe nasledujúcich rozhodnutí Konferencie ministrov WTO zmenil, PRIJALA TOTO ROZHODNUTIE: Článok 1 Pozícia, ktorú má Európska únia zaujať na Konferencii ministrov Svetovej obchodnej organizácie (WTO), spočíva v podporení predĺženia moratória na clo z elektronických prenosov („moratórium na clo z elektronického obchodu“) a moratória na sťažnosti v situácii, kedy nedochádza k porušeniu, a v iných situáciách. Pokiaľ by vznikal konsenzus o návrhu neobmedzeného predĺženia „moratória na clo z elektronického obchodu“ a/alebo moratória na sťažnosti v situácii, kedy nedochádza k porušeniu, a v iných situáciách, pozícia Európskej únie na Konferencii ministrov Svetovej obchodnej organizácie spočíva v podpore dlhšej alebo trvalej platnosti moratória na clo z elektronického obchodu a/alebo moratória na sťažnosti v situácii, kedy nedochádza k porušeniu, a v iných situáciách. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda